Súradnice: 48°55′01″S 17°49′00″V﻿ / ﻿48,9170°S 17,8168°V﻿ / 48.9170; 17.8168

**Chmeľová** je potok v regióne Stredné Považie v obci Nová Bošáca v okrese Nové Mesto nad Váhom v Trenčianskom kraji. Je ľavostranným prítokom Predpolomského potoka, ktorý je ďalej prítokom Bošáčky v povodí Váhu; má dĺžku 2,3 km. Je vodným tokom V. rádu. Hydrologické poradie (číslo povodia): 4-21-09-1960. Geomorfologická kategorizácia: geomorfologický celok Biele Karpaty, geomorfologický podcelok Lopenícka hornatina.

Prameň
------

Pramení v nadmorskej výške 564 m n. m. v severnej časti územia obce Nová Bošáca v lesnom extraviláne v lese *Chmeľová* na severnom úpätí vrchu s rovnakým názvom *Chmeľová* s nadmorskou výškou 765 m n. m. a zároveň na juhozápadnom úpätí vrchu *Kykula* s nadmorskou výškou 744 m n. m. ležiaceho na slovensko – českej štátnej hranici, v okrese Nové Mesto nad Váhom v Trenčianskom kraji, v geomorfologickom podcelku Lopenícka hornatina.

Opis toku
---------

Tečie krátko juhozápadným smerom lesným extravilánom, stáča sa veľkým oblúkom do západného smeru, tečie v blízkosti lesnej cesty, ktorú sleduje až do kopanice Predpoloma, stáča sa do severozápadného smeru, ľavým brehom obmýva severné a severozápadné úpätie vrchu a lesa *Chmeľová*, opakovane mení smer od severozápadu po juhozápad, pred svojim zaústením vyteká z lesa, posledných 100 m toku tečie cez hornú (severnú) časť zástavby kopanice Predpoloma a v nadmorskej výške 397 m n. m. ústi do Predpolomského potoka ako jeho ľavostranný prítok v povodí Bošáčky. *Chmeľová* nemá prítoky.

Potok *Chmeľová* pramení a väčšinou preteká na území lesného extravilánu v priestore kopanice *Predpoloma* a priamo v nej aj ústi v obci Nová Bošáca; preteká geomorfologickým celkom Biele Karpaty v geomorfologickom podcelku Lopenícka hornatina. Povodie potoka *Chmeľová* leží v Chránenej krajinnej oblasti Biele Karpaty.

Pôvod názvu
-----------

Názov vodného toku *Chmeľová* má pôvod v názve vrchu *Chmeľová* s nadmorskou výškou 744 m n. m. na severnom svahu ktorého pramení, resp. v rovnakom názve lesa *Chmeľová* rozprestierajúceho sa na svahoch tohto vrchu. Názov vrchu a lesa *Chmeľová* bol bez zmeny prebratý do pozície štandardizovaného názvu hydronyma v snahe vyhnúť sa nežiaducej štandardizácii názvu potoka v podobe *Chmeľovský potok*, lebo túto podobu už mal obsadenú vodný tok Chmeľovský potok prítok Kamenca v povodí Tople. Týmto postupom sa podarilo v kategórii slovenských hydroným vyhnúť nárastu nežiaducej homonymie názvov a prispieť k ich jedinečnosti. Názov vrchu a lesa *Chmeľová* má pôvod v charakteristickom výskyte rastliny *chmeľ*, čiže *vysokej popínavej rastliny z čeľade konopovitých so žltými šuškovitými plodmi, s latinským botanickým názvom Humulus lupulus* v severovýchodnej časti dnešného územia obce Nová Bošáca v čase pomenovacieho aktu. Obec Nová Bošáca vznikla odčlenením od obce Bošáca v roku 1950 ako výsledok postupného zahusťovania priestoru obce Bošáca kopaničiarskym osídlením. Najstarší listinný doklad o výskyte názvu obce Bošáca v podobe *Bosach* je z roku 1380.

Hydronymum *Chmeľová* bolo štandardizované v roku 1991. V kategórii slovenských štandardizovaných hydroným je to jedinečný názov; v kategórii sídelných štandardizovaných názvov i ďalších nesídelných štandardizovaných názvov existuje značný počet homonymných jednoslovných slovenských toponým s podobou *Chmeľová*.

Referencie
----------

1. ↑  Názvy vodných tokov. Bratislava: Úrad geodézie, kartografie a katastra Slovenskej republiky. Dostupné online  (cit. 2022-01-07).
2. ↑  KOČICKÝ, Dušan a IVANIČ, Boris. Geomorfologické členenie Slovenska. Bratislava : Štátny geologický ústav Dionýza Štúra, 2011. Dostupné on-line na  [cit. 2022-01-07]
3. ↑  Priebeh vodného toku Chmeľová v Základnej báze údajov geografického informačného systému ZB GIS. Dostupné on-line na  [cit. 2022-01-07].
4. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 1. Názvy nesídelných geografických objektov, Západoslovenský kraj. Slovenský úrad geodézie a kartografie, č. P-108/1978 z 30.3.1978, Kartografické informácie 10. 122 s. S. 12, 57, 83. Bratislava 1979. 79-904-79.
5. ↑  Geografické názvoslovie Základnej mapy ČSSR 1:50 000 z územia Slovenskej socialistickej republiky, 2. Názvy sídelných geografických objektov. Slovenský úrad geodézie a kartografie, č. P-221/1981 z 9.9.1981, Kartografické informácie 11. 165 s. S. 116. Bratislava 1981. 79-906-81.
6. ↑  Geografické názvy okresu Trenčín A19. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-395/1991 z 5.8.1991. Bratislava 1991. 122 s. S. 60, 61, 95, 99, 101. ISBN 80-900509-1-3.
7. ↑  Názvy vrchov a dolín Slovenskej socialistickej republiky A6. Geografické názvoslovné zoznamy OSN ČSSR. Bratislava: Slovenský úrad geodézie a kartografie, P-250/1986 z 5.8.1986. 211 s. S. 11, 101. 079-902-87 NVA.
8. ↑  Milan Majtán. *Z lexiky slovenskej toponymie*. 1. vyd. Bratislava : Veda vydavateľstvo Slovenskej akadémie vied, 1996. 191 s. ISBN 80-224-0480-2. S. 21-23,29,75,135.
9. ↑   *Vlastivedný slovník obcí na Slovensku*. 1. vyd. Diel I. Bratislava : Veda, 1977. 526 s. S. 185.
10. ↑  Geografické názvy okresu Trenčín A19. Geografické názvoslovné zoznamy OSN ČSFR. Bratislava: Slovenský úrad geodézie a kartografie, P-395/1991 z 5.8.1991. Bratislava 1991. 122 s. S. 60, 95. ISBN 80-900509-1-3.

  


| * z
* d
* u
Vodné toky v povodí Bošáčky |
| --- |
| *Bošáčka* → *Váh* → *Dunaj* |
| 
* Adamovský potok
* **Bošáčka**
* Čanův potok (ČR)
* Haluzický potok
* Chmeľová
* **Chocholnica**
* Ivanovský potok
* Kochanovský potok
* Krivokútsky potok
* Lopenícky potok
* Malá Chocholnica
* Melčický potok
* Poloma
* Predpolomský potok
* Rolincovský potok
* Sihôtsky potok
* Šiancovský potok
* Španí potok
* Zlatný potok (ČR)

 |